*Михайлова Клара Никоновна, Шупашкар хули, 2-мӗш лицей,*

Чӑваш ӑмӑрткайӑкӗ

Чӑваш çӗршывӗ маттур ывӑл-хӗрӗпе пуян. Вӗсен ӗçӗсемпе тӑван çӗр-шыв илӗртÿллӗ, вӑйлӑ, пуян. Çаксенчен пӗри пирӗн ӑмӑрткайӑк пек мӑнаçлӑ чӑваш ывӑлӗ - Геннадий Никандрович Волков ӑсчахӑмӑр. Унӑн ятне илтмен-пӗлмен çын çук та пулӗ. Вӑл тӗнчери халӑхсемшӗн яланах кӗтнӗ ывӑлӗ пулнӑ. Геннадий Никандрович кирек ӑçта кайсан та хӑй чӑваш пулнине кӑтартнӑ, тӑван халӑх çинчен ырӑпа çеç асӑннӑ. Унӑн пултарулӑхӗ асамат кӗперӗ пек тӗрлӗ енлӗ. Геннадий Волков ӗçӗсене вуланӑ çемӗн пирӗн ума чӑваш халӑхӗн ӑсӗ, чунӗ, шухӑш-кӑмӑлӗ тухса тӑрать. Вӑл туслӑхшӑн, лайӑх, тӑнӑç пурнӑçшӑн тӑрӑшнӑ. Ват асаттесен, асаннесен вӗрентӗвне тӗнчипе пуçтарса халӑхӑмӑра тавӑрса панӑ. Унӑн хайлавӗсене вуласан хамӑра вӑй кӗнӗ пек туйӑнать. Якути профессорӗ, педагогика наукисен докторӗ А.А.Григорьева çапла каланӑ: "Г.Н.Волков ӗçӗсемпе паллашнӑ май хамӑра çӗнӗлле куратпӑр... . Тӑван халӑхӑн пуласлӑхӗ пурине шанатпӑр." Геннадий Волков академик шухӑшӗпе пирӗн пуласлӑха таçта аякра шырамалла мар, вӑл – халӑх тымарӗнче.

Çын ӗмӗрӗнче ӑс-хакӑлӗпе шухӑш-кӑмӑлӗ, чун пуянлӑхӗ пысӑк пӗлтерӗшлӗ. Ваттисен сӑмахӗсем – халӑх ӑс-хакӑлӗн педагогикин тӗлӗнмелле чаплӑ палӑкӗ. Вӗсенче халӑхӑн ӗмӗрхи философийӗ, пурнӑç опычӗ сӑнланнӑ.

Ӑсчах вӗрентнӗ тӑрӑх: "Кашниех мӑнук пулса çуралать – аслашшӗ пулса вилет." Ваттисен сӑмахӗсенче ача-пӑчана мӗнле ӑс памаллине вӗрентсе калани нумай. Акӑ вӗсенчен пӗри: "Ачасене ашшӗ-амӑшӗ кирлӗ, унтан та ытларах - аслашшӗ-асламӑшӗ". Темшӗн-çке паянхи кун эпир çакна асра тытмастпӑр. Пулас ӑрӑва ирӗккӗнрех ӳстеретпӗр.

Г.Н.Волков хӑйӗн ӗмӗрӗнче сахал маар хайлав чӑвашла та, вырӑсла та çырса кӑларнӑ. Унӑн кашни хайлавӗнче тенӗ пекех ваттисен сӑмахӗпе каларӑшсене тӗл пулатпӑр. Вӑл хӑйӗн ӗçӗсенче ача-пӑчан ашшӗ-амӑшне, ытти çынсене, тӑван чӗлхене, çут çанталӑка, ӗçе, тӑван çӗр-шыва юратмаллине каланӑ. Акӑ унӑн "Кил илемӗ" кӗнекине илер. Кунта кил тени çуралса ӳснӗ çурт кӑна мар, пӗтӗм Чӑваш çӗр-шывӗ пулса тухать. Унӑн кашни хайлавӗнче – тӑван халӑхӑн ӗмӗрхи ӑс-тӑнӗ, йӑли-йӗрки, пурнӑç тӑршшӗпе курни-илтни. Г. Н.Волков кӗске каларӑшсемпе, ваттисен сӑмахӗсемпе анлӑ усӑ курать. Вӗсенче мӗн тери тарӑн шухӑш. Халӑх ӑс-тӑнӗ - пысӑк пуянлӑх.Унӑн хайлавӗсем тӳрӗ те ырӑ чунлӑ пулма вӗрентеççӗ. Вӑл çырнӑ юмахсемпе калавсенчен чылайӑшне украинецсем, казахсем, тутарсем, марисем, кӑркӑссем тата ытти халӑхсем хӑйсен чӗлхисене куçарнӑ. Чӑваш халӑхӗн мухтавлӑ ывӑлӗ çырнӑ ӗçсем ытти халӑхсемшӗн те ют мар. Вӗсем унӑн ӗçӗсене пысӑка хурса хаклаççӗ. Çакӑ пире савӑнтарать, мӑнаçлантарать. Г.Н.Волковӑн çӑлтӑрӗ тӳперен çуттӑн çутатать. Вӑл – ватӑ асаттесен пуянлӑхне, хисепне пухнӑ чӑвашУлӑпӗ.

Эпир шкулта чӑваш чӗлхипе литератури урокӗсенче ытларах Г. Волковӑн хайлавӗсемпе усӑ куратпӑр. Ку пулас ӑрун чун-чӗрине пуянлатать, патриотизм туйӑмне аталантарать. Г. Волков хайлавӗсене вулакан яш-кӗрӗм эрех, пирус илме лавккана чупмӗ, ваттисене хисеплӗ, усал ӗçпе çыхланмӗ. Хальхи çамрӑксем хушшинче "эпӗ кам" текенсен шучӗ пысӑк. Пӗр халӑха тепринчен мӑнна хурса, пӗр-пӗринпе хирӗçме чӗнсе калакансем те çук мар. Тӑванлӑха хаклама, тепӗр çын ӗçне, шухӑшне хисеплеме вӗрентесчӗ.

Кашни ашшӗ-амӑшӗ ачасемшӗн вӗрентÿçӗ пулса тӑрать: тӗпренчӗкӗсене килти ӗçе тума пулӑшать, вӗсене шкулта, килте, халӑх çинче хӑйсене килӗшÿллӗ тытма, тÿрӗ кӑмӑллӑ пулма вӗрентет, ӗçе хӑнӑхтарса пырать. Çак пархатарлӑ ӗçре пире Г.Н.Волковӑн ӗçӗсем пулӑшса пыраççӗ. Унӑн вӗрентӗвӗсем, халӑх вӗрентӗвӗсем пекех, нихӑçан та манӑçа тухмӗç. Ӑсчахӑмӑрӑн "Кил илемӗ" кӗнеки кашни çемьерех сӗтел çинче выртмалли кӗнеке пулмалла. Ку ӑруран-ӑрӑва куçса пымалли тупра. Ӑна çӳлӗк çинче тусанпа витӗнтерме парас мар. Ашшӗ-амӑшӗ ӳсекен ачине çывӑрас умӗн пӗрер хайлавне вуласа парсан аван пулӗччӗ, вӗсенчен ыррине çеç кӗтӗччӗ! Волков вӗрентнӗ пек воспитании паракан çемьесенче ачасем ырӑ, хастарлӑ, хӑюллӑ, телейлӗ, çирӗп те тÿрӗ кӑмӑллӑ пулса ÿсеççӗ.

 Геннадий Никандрович Волков çав тери пултаруллӑ çын пулнӑ. Чӑваш халӑхӗшӗн ырми-канми ӗçленӗ, йывӑрлӑхсенчен хӑрамасӑр малалла талпӑннӑ. Вулакан умне пин-пин ӗç кӑларса тӑратнӑ. Халӑхӑн пархатарне тивӗçлӗ пулнӑ. Геннадий Никандрович пек маттур, ӑмӑрткайӑк чӗриллӗ çынсем пулсан пирӗн чӗлхемӗр те, халӑхӑмӑр та пӗтмӗ! Çапла пуласса эпир шанса тӑратпӑр. Пирӗн хушӑра ӑмӑрткайӑк чӗриллӗ çынсем çуралсах тӑччӑр!